**COMUNICAT DE PRESĂ**

28 mai 2022

**Ref. la: Ședinţă extraordinară a Comitetului ministerial pentru situaţii de urgenţă, la MMAP**

Ministrul Mediului, Apelor și Pădurilor, Barna TÁNCZOS a convocat, în această dimineață, începând cu ora 11.00, Comitetul ministerial pentru situaţii de urgenţă (CMSU), constituit la nivelul MMAP. Ședința extraordinară a CMSU a fost convocată ca urmare a avertizărilor meteorologice de COD GALBEN și COD PORTOCALIU transmise de Administrația Națională de Meteorologie dar și a prognozelor hidrometeorologice realizate de Institutul Național de Hidrologie și Gospodărire a Apelor.

Astfel, **AVERTIZAREA METEOROLOGICĂ** de **COD GALBEN** vizează instabilitate atmosferică temporar accentuată pentru perioada **28 mai**, ora 12 - 30 mai, ora 10 - în **sud, sud-est și centrul țării** și pentru **29 mai**, ora 12 - 30 mai, ora 10 - în **nordul țării** - județele **Maramureș, Bistrița, zona de munte a județelor Suceava și Neamț.**

Instabilitatea atmosferică se va manifesta prin frecvente descărcări electrice, averse torențiale, intensificări de scurtă durată ale vântului, vijelii (viteze de 55...75 km/h și izolat peste 80 km/h) și pe arii restrânse grindină. Cantităţile de apă vor depăşi 20...30 l/mp şi izolat 40 l/mp.

**AVERTIZAREA METEOROLOGICĂ** de **COD PORTOCALIU** (28 mai, ora 12 – 30 mai, ora 10), fenomenele vizate fiind instabilitate atmosferică accentuată și ploi abundente. În Oltenia, vestul și nord-vestul Munteniei și, local, în Carpații Meridionali, instabilitatea atmosferică va fi accentuată, iar în intervale scurte de timp, dar mai ales prin acumulare, se vor înregistra cantități de apă de 50...90 l/mp. Vor fi perioade în care se vor semnala și vijelii (viteze de 75...90 km/h), grindină și frecvente descărcări electrice.

De asemenea, Institutul Național de Hidrologie și Gospodărire a Apelor a emis o **AVERTIZARE HIDROLOGICĂ (COD GALBEN** și **COD PORTOCALIU)**, fenomenele vizate fiind scurgeri importante pe versanţi, torenţi şi pâraie, viituri rapide pe râurile mici, cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale COTELOR DE APĂRARE.

Bazinele hidrografice afectate vor fi: **Vişeu, Iza, Someş, Crişul Repede, Crişul Negru, Crişul Alb, Mureş, Bega, Timiş, Bârzava, Caraş, Nera, Cerna, Drincea, Desnăţui, Jiu, Olt, Argeş** şi **Ialomiţa**.

**COD GALBEN:** În intervalul 28.05.2022, ora 14:00 – 30.05.2022, ora 24:00, pe râurile din bazinele hidrografice: Someșul Mic – bazin superior şi afluenţi bazin mijlociu şi inferior (judeţele: Cluj și Bihor), Crişul Repede – bazin amonte S.H. Vadu Crişului (judeţele: Cluj şi Bihor), Crişul Negru – bazin superior şi afluenţi bazin mijlociu şi inferior (judeţele: Bihor şi Arad), Crişul Alb – bazin amonte S.H. Gurahonţ şi afluenţii aferenţi sectorului aval S.H. Gurahonţ (judeţele: Hunedoara şi Arad), Arieş – bazin superior şi afluenţi bazin mijlociu şi inferior (judeţele: Alba şi Cluj), Mureș – afluenţii aferenți sectorului aval confluenţă cu râul Târnava - amonte S.H. Radna (judeţele: Alba, Sibiu, Hunedoara şi Arad), Bega – bazin amonte S.H Făget şi afluenţii aferenţi sectorului aval S.H. Făget – amonte S.H. Remetea (judeţele: Timiş şi Arad), Timiş – bazin amonte S.H. Sadova şi afluenţii aferenţi sectorului aval S.H. Sadova – amonte S.H. Lugoj, Pogăniş – bazin amonte Ac. Cadar Duboz, Bârzava, Caraş - bazin superior şi afluenţi bazin mijlociu şi inferior, Nera - bazin superior şi afluenţi bazin mijlociu şi inferior (judeţele: Caraş Severin şi Timiş), Cerna (judeţele: Gorj şi Caraş Severin), Drincea (judeţul Mehedinţi), Desnăţui (judeţele: Mehedinţi şi Dolj), Jiu – bazin amonte S.H. Podari (judeţele: Hunedoara, Gorj, Mehedinţi şi Dolj), Olt – afluenţii aferenți sectorului aval confluenţă cu râul Şercaia – amonte Ac. Ioneşti (judeţele: Braşov, Sibiu, Vâlcea şi Argeş), Olteţ (judeţele: Gorj, Vâlcea şi Olt), Argeş – bazin superior (judeţul Argeş), Dâmboviţa – bazin superior (judeţele: Argeş şi Dâmboviţa), Ialomiţa – bazin amonte S.H. Moroeni şi afluenţii aferenţi sectorului aval S.H. Moroeni - amonte S.H. Siliştea Snagovului (judeţele: Dâmboviţa, Prahova şi Ilfov), Prahova – bazin superior (judeţul Prahova).

În intervalul 29.05.2022, ora 14:00 – 30.05.2022, ora 24:00, pe râurile din bazinele hidrografice: Vișeu – bazin superior şi afluenţi bazin mijlociu şi inferior, Iza – bazin superior şi afluenţi bazin mijlociu şi inferior, Lăpuș – bazin superior şi afluenţi bazin mijlociu şi inferior (judeţul Maramureș), Someșul Mare – bazin superior şi afluenţi bazin mijlociu şi inferior (judeţul Bistrița Năsăud).

**COD PORTOCALIU:** În intervalul 29.05.2022, ora 18:00 – 30.05.2022, ora 12:00, pe râurile din bazinele hidrografice: Mureș – afluenţii de stânga aferenți sectorului aval confluenţă cu râul Târnava – amonte S.H. Brănişca (judeţele: Alba, Sibiu şi Hunedoara), Jiu – bazin amonte S.H. Rovinari (judeţele: Hunedoara și Gorj), Gilort – bazin amonte S.H. Târgu Cărbuneşti şi afluenţii aferenţi sectorului aval S.H. Târgu Cărbuneşti (judeţul Gorj), Motru – bazin amonte S.H. Broşteni şi afluenţii aferenţi sectorului aval S.H. Broşteni (judeţele: Gorj şi Mehedinţi), Olt – afluenţii aferenți sectorului aval S.H. Sebeş Olt – amonte Ac. Ioneşti (judeţele: Sibiu, Vâlcea şi Argeş), Olteţ – bazin superior (judeţele: Gorj şi Vâlcea).

Menționăm că fenomenele hidrologice periculoase se pot produce şi pe afluenții de grad inferior ai râurilor marcate pe hartă.

În urma avertizărilor meteorologice și hidrologice emise de ANM și INHGA, Administrația Națională Apele Române a dispus deja intensificarea monitorizării cursurilor de apă, activarea formațiilor de intervenție și pregătirea materialelor și echipamentelor din stocurile de apărare. Au fost verificate rezervele de volum de atenuare și au fost dispuse măsuri de pregolire în acumularile din bazinele hidrografice Jiu (Valea de Pești-HD),Olt (Gura Râului-SB și Săcele Turlung-BV), Argeș-Vedea (Golești).

În funcție de evoluția evenimentelor se vor adapta programele de exploatare, în coordonare cu Hidroelectrica.

**Se recomandă autorităților locale și populației să respecte indicațiile IGSU/IJSU și să evite activitățile în zona cursurilor de apă aflate în arealul avertizării hidrologice.**

DIRECȚIA DE COMUNICARE, TRANSPARENȚĂ ȘI IT